A tudományos diákköri munka (vagy ahogy röviden a diákok emlegetik TDK) a tudományos kutatás előszobáját jelenti az egyetemi évek alatt. A legkiválóbb dolgozatok Szerzői nemcsak rangos díjakat nyerhetnek el, de bemutathatják azokat az Országos Tudományos Diákköri versenyen is, amennyiben továbbjutnak a kari fordulón.

Jómagam tapasztalatból írom e sorokat, ugyanis az Országos Tudományos Diákköri Konferencián (OTDK) az Állam- és Jogtudományi szekció, Agrárjogi és Környezetjogi Tagozatban II. helyezést értem el 2021-ben.

A TDK nagyban segítheti a kommunikációs készség fejlesztését, a stressztűrő-képesség javítását, valamint a nyilvános szereplésben is rutint adhat. Bizton állíthatom, hogy egy sikeres TDK (esetleg OTDK) verseny után már nem okoz többé gondot a vizsgázás. Megjegyezendő az is, hogy – álláspontom szerint – a munkáltatók sokszor többre értékelik a tudományos versenyen való indulást, helyezést, mint a diploma minősítését. Az ilyen típusú verseny továbbá olyan kapcsolatépítési lehetőség is egyben, amely a későbbiekben még hasznos szövetségként jelentkezhet.

Aki gondolkodik, hogy tudományos munkát készítsen, esetleg induljon vele egy kari vagy országos versenyen, annak szívből ajánlom, hogy keresse fel a kari TDK felelőseit, kérjen tőlük tanácsot témaválasztásban vagy az indulás kapcsán.

A GENEZIS Kiválósági Diákműhely pedig az egyik legalkalmasabb egyetemi diákszervezet a tudományos kutatásra. A diákműhelyben tapasztalt mentorok segítik a tudományos munka megírását vállaló diákokat, aktívan támogatva a Hallgatók felkészítését.

Egy örökre aktuális mondás szerint: „A TDK-val csak nyerni lehet!”

